Mary Cartwright

Mary Lucy Cartwright (født 17. desember 1900 i Aynho, død 3. april 1998 i Cambridge) var en britisk matematiker. Sammen med J. E. Littlewood var hun en av de første matematikerne som studerte det som senere skulle bli kjent som kaosteori.

Tidlig liv og utdanning
Cartwright ble født i Aynho i Northamptonshire hvor hennes far, William Digby Cartwright, var prest. Etter bestemoren Jane Holbechs familietre er hun etterkommer av dikteren John Donne og presten William Mompesson. Hun hadde fire søsken, to eldre og to yngre: John (født 1896), Nigel (født 1898), Jane (født 1905) og William (født 1907).

Hun startet utdanningen ved Leamington High School (1912–1915) og fortsatte videre på Gravely Manor School i Boscombe (1915–1916) før hun avsluttet den tidlige utdanningen i Godolphin School i Salisbury (1916–1919).

Hun studerte matematikk ved St Hugh's College i Oxford, og ble uteksaminert i 1923 med «first class degree». Hun var den første kvinnen til å gjennomføre hele graden. Hun studerte videre på Alice Ottley School i Worcester og Wycombe Abbey School i Buckinghamshire før hun kom tilbake til Oxford i 1928 for å gjennomføre en filosofisk doktorgrad.

Hun ble veiledet av G. H. Hardy i sine doktorgradsstudier. I løpet av de akademiske årene 1928–1929 var Hardy på Princeton, og da var det E. C. Titchmarsh som overtok oppgavene som veileder. Cartwrights avhandling «The Zeros of Integral Functions of Special Types» ble vurdert av J. E. Littlewood som hun møtte for første gang som ekstern sensor i sin muntlige eksamen for doktorgraden i 1930. Hun ville senere etablere et varig samarbeid med Littlewood.

I 1930 ble Cartwright tildelt Yarrow Research Fellowship, og hun dro til Girton College, Cambridge for å fortsette å jobbe med temaet for doktorgradsoppgaven. Der deltok hun på Littlewoods forelesninger, og løste en av de åpne problemene han stillet. Hennes matematiske teorem, nå kjent som Cartwrights teorem, gir et estimat for maksimal modul av en analytisk funksjon som tar den samme verdi ikke mer enn p ganger i enhetsdisk. For å bevise teorien brukte hun en ny tilnærming, ved bruk av en teknikk introdusert av Lars Ahlfors for konformell geometri.

Anerkjennelse
I 1968 ble Cartwright den første kvinnen som mottok De Morgan-medaljen, den høyeste utmerkelsen til London Mathematical Society, og hun ble valgt til æresstipendiat i The Royal Society of Edinburgh (HonFRSE). I 1969 mottok hun utmerkelsen av å bli hedret av dronningen, og ble Dame Mary Cartwright, Dame Commander of Order of the British Empire.

Referanser

Eksterne lenker 
 
 
 Dame Mary Lucy Cartwright på Biographies of Women Mathematicians, Agnes Scott College

Medlemmer av Royal Society
Kaosteori
Britiske forskere